钦定古今图书集成/明伦汇编/官常典/第658卷
## 钦定古今图书集成/明伦汇编/官常典/第658卷

| 钦定古今图书集成 明伦汇编 第六百五十八卷 |

| |

第六百五十八卷目录

县佐部纪事

县佐部杂录

县佐部外编

官常典第六百五十八卷

《史记张释之传》：上问上林尉诸禽兽簿，十馀问，尉左
右视，尽不能对。虎圈啬夫从旁代尉对上所问禽兽
簿甚悉，欲以观其能口对响应无穷者。文帝曰：“吏不
当如是耶？尉无赖。”乃诏释之拜啬夫为上林令。
《任安传》：“安为亭长，邑中人民俱出猎，安常为人分麋
鹿雉兔，部署老小皆喜曰：‘任少卿分别平’。”

《汉书黄霸传》：“霸为颍川太守，务在成就安全长吏。许
丞病聋，督邮白欲逐之，霸曰：‘许丞廉吏，虽老尚能拜
起送迎，正颇重听，何伤？且善助之，毋失贤者意’。”〈注〉《如
淳》曰：“许县丞。”

《赵广汉传》：广汉尝记召湖都亭长，湖都亭长西至界
上，界上亭长戏曰：“至府，为我多谢问赵君。”亭长既至，
广汉与语问事毕，谓曰：“界上亭长寄声谢我，何以不
为致问？”亭长叩头服实有之。广汉因曰：“还为我谢界
上亭长，勉思职事，有以自效，京兆不忘卿厚意。”
《孙宝传》：宝以明经为郡吏，御史大夫张忠辟宝为属，
欲令授子经，更为除舍，设储偫。宝自劾去，忠固还之，
心内不平。后署宝主簿，宝徙入舍，祭灶，请比邻。忠阴
察怪之，使所亲问宝：“前大夫为君设除大舍，子自劾
去者，欲为高节也。今两府高士，俗不为主簿，子既为
之徙舍，甚说，何前后不相副也？”宝曰：“高士不为主簿
而大夫，君以宝为可。一府莫言非士，安得独自高。前
日君男欲学文，而移宝自近。《礼》有来学，义无往教，道
不可诎，身诎何伤！且不遭者，可无不为，况主簿乎！”忠
闻之甚惭，上书荐宝经明质直，宜备近臣。为议郎，迁
谏大夫。

《朱邑传》：“邑少时为桐乡啬夫，廉平不苛，以爱利为行，
未尝笞辱人。存问耆老孤寡，遇之有恩，所部吏民爱
敬焉。”

《先贤传》：逢萌为县亭长，时尉行过亭，萌候迎拜谒，既
而掷楯叹曰：“大丈夫安能为人役哉！”遂去之。至王莽
时，解冠挂东都门而遁。

《后汉书张元传》：“元迁陈仓县丞，清净无欲，专心经书。
方其讲问，乃不食终日。及有难者，辄为张数家之说，
令择从所安，诸儒皆伏其多通，著录千馀人。元初为
县丞，尝以职事对府，不知官曹处，吏白门下责之。”
《第五伦传》：“伦为乡啬夫，平徭赋，理怨结，得人欢心。自
以为久宦不达，遂将家属客河东，变名姓，自称王伯
齐。”

《郑弘传》：“弘少为乡啬夫。太守第五伦行春见而深奇
之，召署督邮。”〈注〉《谢承书》曰：“为灵文乡啬夫，爱人如子。”
《续汉志》曰：“太守常以春行，所主县，劝人农桑，振救乏
绝。”

《缪彤传》：“彤仕县为主簿，时县令被章见考，吏皆畏惧
自诬，而彤独证据其事，掠考苦毒，至乃体生虫蛆，因
复传换五狱，逾涉四年，令卒以自免。”

《汝南先贤传》：李宣之子名表，宋公令寇端召为主簿，
表不乐为吏，于寺门中焚烧衣帻，端怒，收表欲杀之。
陈仲举闻之，至宋公，欲请表，先过宣。宣问：何故来？曰：
“‘欲见寇令，请足下儿’。宣曰：‘吾子犯罪，罪当死，如有白，
君岂妄杀人？宜此还’。”端追问仲举，仲举具以语之。端
乃叹曰：“李宣，烈士也！”即原之。

《后汉书郑元传》：“元少为乡啬夫，得休归，常诣学官，不
乐吏，父数怒之，不能禁，遂造太学受业，师事京兆第
五元。先通京氏《易》《公羊春秋》《三统历》、九章算术。”
《吴志孙坚传》：“坚府召署假尉。会稽妖贼许昌起于句
章，自称阳明皇帝，扇动诸县，众以万数。坚以郡司马
募召精勇，得千馀人，与州郡合讨破之。刺史臧旻列
上功”状，诏书除坚盐渎丞。数岁徙盱眙丞，又徙下邳
丞。〈注〉《江表传》：“坚历佐三县，所在有称，吏民亲附，乡里
知旧好事，少年往来者常数百人。坚接抚待养，有若
子弟焉。”

《南齐书江敩传》：敩为丹阳丞，时袁粲为尹，见敩叹曰：
“风流不堕，政在江郎。”数与宴赏，留连日夜。

《山堂肆考》：“唐王绩，大业中授秘书正字，不乐在朝，求
为六合丞，以嗜酒不任事，因解去。”

《唐书唐临传》：临为万泉丞，有轻囚久系，方春，农事兴，
临说令可，且出囚使就畎亩，不许。临曰：“有所疑。”丞执
其罪，令移疾，临悉纵归，与之约，囚如期还。

《王义方传》：“义方贬吉安丞，道南海，舟师持酒脯请福义方酌水誓曰：‘有如忠获戾，孝见尤，四维廓氛，千里
安流。神之听之，无作神羞’。”是时盛夏，涛雾蒸涌。既祭，
天云开露，人壮其诚。吉安介蛮夷，梗悍不驯。义方召
首领，稍选生徒，为开陈经书，行释奠礼。清歌吹籥，登
降跪立，人人悦顺。

《贾曾传》：“曾父言忠，补万年主簿，护役蓬莱宫，或短其
苛，高宗廷诘，辩列详谛，帝异之。”

《韦维传》：“维对策高第，擢武功主簿，督役乾陵，会岁饥，
均力劝功，人不知劳。坐徐敬业亲，贬五泉主簿。”
《李尚隐传》：“尚隐举明经，再调下邽主簿，州刺史姚班
说其能，器之。”

《张柬之传》：“柬之调清源丞。永昌元年，以贤良召，时年
七十馀矣，对策者千馀，柬之为第一。”

《徐齐聃传》：“齐聃子坚，迁万年主簿。天授三年上言，书
有五听，令有三覆，虑失情也。比犯大逆，诏使者勘当，
得实辄决，人命至重，万一有不实，欲诉无由，以就赤
族，岂不痛哉！此不足检，下之奸乱，适长使人威福耳。
臣请如令覆奏，则死者无恨。又古者罚不逮嗣，故郤
芮乱国而缺升诸朝，嵇康蒙戮而绍死于难，则于他”
亲不复致疑。今选部广责逆人亲属，至无服者，尚数
十条。且《诏书》“与逆同堂亲不任京畿，缌麻亲不得侍
卫。”臣请如诏书外，一切不禁，以申旷荡。

《刘子元传》：“子元调获嘉主簿。武后证圣初，诏九品以
上陈得失，子元上书讥每岁一赦，或一岁再赦，小人
之幸，君子之不幸。又言君不虚授，臣不虚受。妄受不
为忠，妄施不为惠。今群臣无功，遭遇辄迁，至都下，有
车载斗量，杷推碗脱之谚。又谓刺史非三载以上不
可徙，宜课功殿，明赏罚。”后嘉其直，不能用也。时吏横
酷淫及善人，公卿被诛死者踵相及。子元悼士无良
而甘于祸，作《思慎赋》以刺时。

《大唐新语》：韩琬少负才华，长安中为高邮主簿，使于
都场，以州县徒劳，率然题壁曰：“著力尽于高邮，容色
衰于主簿。岂言行之缺而友朋之过欤？”景龙中，自亳
州司户应制集于京，吏部员外薛钦绪考琬策入高
等，谓琬曰：“今日非友朋之过欤？昔尝与魏知古、崔璩、
卢藏用听《涅槃经》，于大云寺，会食之旧舍，偶见题壁”，
诸公曰：“此高邮主簿，叹后时耶？”顾问主人，方知“足下
乡来，常含蓄意，祈以相汲，今日方申。”琬谢之曰：“士感
知己，岂期十年之外，见君子之深心乎？”

《山堂肆考》：“唐魏谷倚为太原主簿，与晋阳簿富嘉谟、
新安簿吴少微皆以文词显，名称北京三杰。”

《唐书陆元方传》：“元方子景倩为扶沟丞。河南按察使
毕构覆州县殿最，欲必得实。有吏言状曰：‘某彊清，某
诈清，惟景倩曰真清’。”

《宇文融传》：“融明辩长于吏治。开元初，调富平主簿。时
天下户版刓隐，人多去本籍，浮食闾里，诡脱繇赋，豪
弱相并，州县莫能制。融由监察御史陈便宜，请校天
下籍，收匿户羡田，佐用度。”

《苏弁傅》：弁调奉天主簿。德宗出狩，而县令计事在府，
官属皆惶恐，欲遁走。弁曰：“昔肃宗幸灵武，至新平、安
定，二太守坐伏匿，斩以徇。诸君知之乎？”众乃定。车驾
至，储偫毕给，帝嘉之。

《顾少连传》：“少连以拔萃补登封主簿，邑有虎孽，民患
之，少连命塞陷阱，独移文岳神，虎不为害。”
《唐国史补》：“李相夷简未登第时，为郑县丞。泾州之乱，
有使走驴东去甚急，夷简入白刺史曰：‘闻京城有故，
此使必非朝命，请执而问之’。”果朱泚使朱滔也。
《合璧事类》：唐大中四年敕曰：“县有丞簿，俗谓之闲官，
不领公事。殊乖”制作之本意。

《朝野佥载》：南皮县丞郭务静，初上典王庆通判禀，静
曰：“尔何姓？”庆曰：“姓王。”须臾庆又来，又问何姓，庆又曰：
姓王。静怪愕良久，仰看庆曰：“南皮佐史总姓王。”
杭州刺史裴有敞疾甚，令钱塘县主簿夏荣看之，荣
曰：“使君百无一虑，夫人早须崇福以禳之。”崔夫人曰：
“禳须何物？”荣曰：“使君娶二姬以压之，出三年则厄过
矣。”夫人怒曰：“此獠狂语耳，在身无病。”荣退曰：“夫人不
信，荣不敢言。使君命合有三妇，若不更娶，于夫人不
祥。”夫人曰：“乍可死，此事不相当也。”其年夫人暴亡，敞
更娶二姬，荣亦信矣。

《山堂肆考》：唐张彖登科，为华阴簿，为守令所抑，叹曰：
“大丈夫有凌云盖世之志，而拘于下位，若立身矮屋
之下，使人抬头不得。”遂弃官去。

《翰苑新书》：“唐崔倕为临晋丞，处烦应猝，铓刃不顿，
外史梼杌：伪蜀李景为眉山主簿，其制名曰：‘旌其忠
荩之心，委以髯须之职’。”

《宋史扈蒙传》：蒙为鄠县主簿，赵思绾叛，遣郭从义讨
之。郡县吏供给皆戎服趋事。蒙冠服褒博，举止舒缓，
从义颇讶之。转运使李谷谓曰：“蒙文学名流，不习吏
事。”遂不之问。

《梁周翰传》：“周翰，周广顺二年举进士，授虞城主簿，辞
疾不赴。宰相范质、王溥以其闻人，不当佐外邑，改开封府户曹参军。”

《袁廓传》：“廓在蜀举进士及第，入宋补双流县主簿，又
为西平县主簿。勾稽漏籍，得民丁万馀。州将荐其勤
职，就迁上蔡令。”

《裴庄传》：“庄在蜀以明经登第归宋，历虹县尉、高陵主
簿。本府召权司理掾，转运使雷德骧以威望自任，尝
巡按至境，官属皆出迎候，庄独视事本局，徐谒道周，
德骧称其有守。”

《周渭传》：“渭解褐白马主簿，县大吏犯法，渭即斩之。上
奇其才，擢右赞善大夫。”

《赵贺传》：贺补临胊县主簿，贺有干才，知州寇准具知。
贺淳化中，调丁壮塞澶州决河，众多逸去，独贺全所
部而归。临胊父老张乐迎贺，准使由谯门过，曰：“旌贺
之能也。”

《杨告传》：“告为丰城主簿，邑有贼杀人，投尸于江，人知
主名而畏不敢言，告闻，亲往擒贼，有言贼欲报怨者，
告不为动。既而果乘夜欲刺告，告又捕得，致于法，境
内肃然。”

《王济传》：“济补龙溪主簿，时调福建，输鹤翎为箭羽。鹤
非常有物，有司督责急，一羽至直数百钱，民甚苦之。
济谕民取鹅翎代输，仍驿奏其事，因诏旁郡悉如济
所陈。县有陂塘数百顷，为乡豪斡其利，会岁旱，济悉
导之，分溉民田。汀州以银冶构讼，十年不决，逮系数
百人，转运使使济鞫之，才七日情得，止坐数人。”
《陈靖传》：“靖授阳翟县主簿。契丹犯边，王师数不利，靖
遣从子上书，求入奏机略，诏就问之，上五策，曰明赏
罚、抚士众；持重示弱，待利而举。帅府许自辟士，而将
帅得专制境外。太宗异之。”

《司马池传》：“池授永宁主簿，出入乘驴，与令相恶。池以
公事谒令，令南向踞坐不起。池挽令西向，偶坐论事，
不为少屈。”

《嵇颖传》：颖父适，尝为石首主簿。民有父子坐重系，府
檄适按之，抵其父于法，而子获免。父死，假人言曰：“主
簿仁人也，行且生贤子，后必大。”明年，颖生天圣中进
士及第。

《程颢传》：“颢举进士，调鄠上元主簿。鄠民有借兄宅居
者，发地得瘗钱，兄之子诉曰：‘父所藏’。颢问几何年，曰：
‘四十年’。”彼借居几时，曰：“‘二十年矣’。遣吏取十千视之，
谓诉者曰：‘今官所铸钱，不五六年即遍天下。此皆未
藏前数十年所铸，何也’。其人不能答。茅山有池产龙，
如蜥蜴而五色。祥符中，尝取二龙入都，半涂失其一”，
中使云飞空而逝。民俗严奉不懈，颢捕而脯之。
《李仕衡传》：“仕衡，进士及第，调鄠县主簿。田重进守京
兆，仕衡鞫死囚五人，活者四人。重进即其家谓曰：‘子
有阴施此门当高大之’。”

《渑水燕谈录》：荥州张昭及，刚毅不畏强御，故为栎阳
主簿。陈尧咨庄仆，恃势干县政，输赋不以时，昭及捕
而杖之。尧咨闻而叹曰：“张子一主簿而能如此，他日
当荐为御史。”使人召之，昭及竟不见。

《宋史梅尧臣传》：“尧臣用询荫，为河南主簿。钱惟演留
守西京，特嗟赏之，为忘年交，引与酬倡，一府尽倾。”
《李之才传》：“之才初为卫州获嘉主簿，权共城令。时邵
雍居母忧，于苏门山百源之上，布裘蔬食，躬爨以养
父。之才叩门来谒，劳苦之曰：‘好学笃志，果何似’？雍曰：
‘简策之外，未有适也’。之才曰：‘君非迹简策者，其如物
理之学何’？”他日则又曰：“物理之学学矣，不有性命之
学乎？”雍再拜愿受业。于是先示之以陆淳《春秋》，意欲
以《春秋》表仪五经。既可，语五经大旨，则授《易》而终焉。
其后雍卒以《易》名世。

《侯可传》：“可调华原主簿。富人有不占田籍而质人田
券至万亩，岁责其租。可晨驰至富家，发椟出券，归其
主。郡吏赵至诚贪狡凶横，持守以下短长，前后莫能
去。可暴其罪，荷校寘狱，言于大府，诛之，闻者快服。”
《王猎传》：“猎为永兴蓝田主簿，府使之掌学，诸生有犯
法者，猎自责数，以为教之不至，屏出之。府帅意其私，
捕”生下狱，猎前白曰：“此特年少不率教尔，致于理不
足以益美化，恐适贻士类辱。”帅悟而喜曰：“吾虑初不
及此。”即释生，而待猎加敬。

《王琪传》：“琪起进士，调江都主簿。上时务十二事，请建
义仓，置营田，减度僧，罢鬻爵，禁锦绮珠贝，行乡饮，籍
田，复制科，兴学校。仁宗嘉之，除馆阁校勘。”

《孙觉传》：“觉登进士第，调合肥主簿。岁旱，州课民捕蝗
输之官，觉言民方艰食，难督以威，若以米易之，必尽
力，是为除害而享利也。守悦，推其说下之他县。”
《龚鼎臣传》：“鼎臣第进士，为平阴主簿，疏泄潴水，得良
田数百千顷。”

《司马池传》：池子旦历郑县主簿。郑有妇蔺，讼夺人田
者，家多金钱，市党买吏，合为奸慢，十年不决。旦取案
一阅，情伪立见，黜吏十数辈，冤者以直。又井元庆豪
欺乡里，莫敢谁何，旦擒致于法。时旦年尚少，上下易
之，自是惊服。吏捕蝗，因缘骚民。旦言“蝗，民之仇，宜听自捕，输之官。后著为令。”

《苏州府志》：“丘与权至和二年为昆山主簿，时议修崑
山塘，与权历陈五利，一便舟楫，二辟田野，三复租赋，
四止盗贼，五禁奸商。且言事或不成，请以身塞责。知
县钱纪、郡守吕居简同心计画，列议以闻。十月治役，
旬有九日而成，至今利之。名其塘曰‘至和’”，识年号也；
建亭曰“‘乙未’，记岁功也。”

《宋史周敦颐传》：敦颐为分宁主簿，有狱久不决，敦颐
至，一讯立辨，邑人惊曰：“老吏不如也。”

《程之卲传》：之卲为新繁主簿，熙宁更募役法，常平使
者欲概州县民力，以羡乏相补，之卲曰：“此法乃成周
均力遗意，当各以一邑之力供一邑之役，岂宜以此
邑助他邑哉！”使者愧服。

《乔执中传》：“执中为须城主簿，时河役大兴，部役者不
得人，一夕噪而溃，因致大狱。执中往代，终帖然。富民
赂吏，将刱桥所居，以罔市利，执中疏其害。使者入吏
言使成之，执中曰：‘官可去，桥不可刱也’。”卒不可夺。
《吴中复传》：中复从孙择仁，以父任为开封雍丘主簿。
元祐中，金水河堤坏，十六县皆选属庀役，得诣朝堂
白事，宰相范纯仁独异之，曰：“簿领中乃有是人耶！”建
中靖国初，畿内饥，多盗，以择仁知大鹿县。

《马伸传》：伸为成都郫县丞，守委受成都租，前受输者
率以食色玩好蛊訹而败。伸请绝宿弊，民争先输，至
沿途假寐以达旦。常平使者孙俟蚤行，怪问之，皆应
曰：今年马县丞受纳，不病我也。俟荐于朝。

《仇悆传》：悆调高密丞，俗尚嚚讼，悆摄县事，剖决如流，
事无淹夕，民怀饼饵，以俟决遣。猾吏杨盖，每阴疏令
过，胁持为奸，悆暴其罪，黥之无不悦服。州阙司录，命
悆摄事，既行，邑氓万馀邀留至拥归县廨。时天寒，皆
然火警，守布满后先，悆由他道得出，或追拜马首曰：
“公舍我去，我必使公复来。”他日，悆方白事郡牙，忽数
千人径夺以归，守将不能遏。剧寇起莱、密间，素闻悆
名，戒其党毋犯高密境，民赖以安。密卒闭关叛掠，害
官吏几尽，独呼曰：“毋惊仇公。”

《山堂肆考》：“宋程伯淳主鄠县簿，张山甫主武功簿，与
万年主簿朱光廷皆以才名称，关中号为三杰。”
《宋史朱倬传》：“倬调常州宜兴簿。金将犯边，居民求避
地，倬为具舟给食，众赖以济。未几，民告涝于郡，郡檄
倬考实，乃除田租十九，守怒不能夺。”

《张运传》：“运调桂阳监，监山县丞，县阙令，运摄县事。县
与诸獠接壤，因俗为治，吏民安之。改临江新淦丞，县
新被兵，令不能支，沿江抚谕使张汇劾罢之，以运摄
县事。运拨煨烬，考版籍，正租税，数月之间，敝除而民
定。”

《周执羔传》：“执羔调抚州宜黄县丞，时四境俶扰，溃卒
相挻为变，令大恐，不知所为。执羔谕以祸福，皆敛手
听命。既又诛其党，执首谋者斩以徇，邑人德之，至绘
像立祠。”

《娄寅亮传》：寅亮，政和二年进士，为上虞丞。建炎四年，
高宗至越，寅亮上疏云：“先正有言，太祖舍其子而立
弟，此天下之大公。周王薨，章圣取宗室育之宫中，此
天下之大虑也。”仁宗感悟其说，诏英祖入继大统，文
子文孙，宜君宜王，遭罹变故，不断如带。今有天下者，
独陛下一人而已。属者椒寝未繁，前星不耀，孤立无
“助，有识寒心，天其或者深戒陛下，追念祖宗，公心长
虑之所及乎？崇宁以来，谀臣进说，独推濮王子孙以
为近属，馀皆谓之同姓，遂使昌陵之后，寂寥无闻，奔
迸蓝缕，仅同民庶。恐祀丰于昵，仰违天监，太祖在天，
莫肯顾歆，是以二圣未有回銮之期，金人未有悔祸
之意，中原未有息肩之日。臣愚不识忌讳，欲乞陛下
于子行中遴选太祖诸孙有贤德者，视秩亲王，俾牧
九州，以待皇嗣之生，退处蕃服；并选宣祖、太宗之裔
材武可称之人，升为南班，以备环卫。庶几上慰在天
之灵，下系人心之望。”帝读之感悟，枢密富直柔荐之。
绍兴元年，召赴行在，以其言宗社大计也。

《金华府志》：“贾廷佐登绍兴二年进士，除左迪功郎，严
州桐庐县主簿。时金遣使张通古偕王伦南来，以诏
谕江南为名。廷佐一再上书，累数千言，剧论国耻之
不可忘，名分之不可贬，和约之不可信，请诛王伦，拘
来使，决意用兵。其词旨剀切，大略与胡铨同，以官卑
适不为秦桧所忌，幸免窜逐。”

《宋史李彦颖传》：“彦颖主馀杭簿。守曹泳豪敓酒家业
为官监，利其赀具，彦颖争之。泳怒，戒吏锻炼，不得毫
发罪。调建德丞，改秩。时宰知其才，将处之学官或劝
使一见，彦颖耻自献，调富阳丞。”

《高登传》：登授富川主簿，宪董弅闻其名，檄谳六郡狱，
复命兼贺州学事。学故有田舍法，罢归买马司，登请
复其旧。守曰：“‘买马养士孰急’？登曰：‘买马固急矣，然学
校礼义由出，一日废衣冠之士，与堂下卒何异’？”守曰：
“抗长吏耶？”曰：“天下所恃以治者，礼义与法度尔。既两
弃之，尚何言？”守不能夺，卒从之《汪大猷传》：大猷授婺州金华县丞。争财者谕以长幼
之礼，悦服而退。李椿年行经界法，约束严甚，檄大猷
覆视龙游县，大猷请不实者得自陈，毋遽加罪。
《朱熹传》：熹中绍兴十八年进士第，主泉州同安簿，选
邑秀民充弟子员，日与讲说圣贤修己治人之道，禁
女妇之为僧道者。罢归请祠，监潭州南岳庙。

《杨万里传》：“万里调永州零陵丞，时张浚谪永，杜门谢
客，万里三往不得见，以书力请，始见之。浚勉以正心
诚意之学，万里服其教，终身名读书之室曰‘诚斋’。”
《刘颖传》：“颖调溧阳主簿，时张浚留守建康，金师初退，
府索民租未入者，颖白浚言师旅之后，宜先抚摩，当
尽蠲逋赋。浚喜，即奏阁免，由是知之。”

《李衡传》：“衡授吴江主簿，有部使者怙势作威，侵刻下
民，衡不忍以敲扑迎合，投劾于府，拂衣而归。”

《刘清之传》：“清之登绍兴二十七年进士第，调袁州宜
春县主簿。未上，丁父忧。服除，改建德县主簿。请于州，
俾民自实其户，由是赋役平，争讼息。调万安县丞，时
江右大祲，郡檄视旱，徒步阡陌，亲与民接，凡所蠲除，
具得其实。州议减常平米直，清之曰：‘此惠不过三十
里内耳，外乡远民，势岂能来？老幼疾患之人，必有馁
死者。今有粟之家闭不肯粜，实窥伺攘夺者众也。在
我有政，则大家得钱，细民得米，两适其便’。”乃请均境
内之地为八，俾有粟者分振其乡，官为主之，规画防
闲，民甚赖之。帅龚茂良以《救荒实迹》闻于朝，又偕诸
公荐之。发运使史正志按部至筠，俾清之拘集州县
畸零之赋，清之不可。清之有同年生在幕中，谓曰：“侍
郎因子言，谓子爱民特立，将荐子矣。其以阀阅来。”清
之贻之以书曰：“所谓赢资者，皆州县侵刻于民，法所
当禁。纵有赢资，是所谓羡馀也。献之自下而诏止之，
今则止而求之，乃自上焉。不夺不餍，其弊有不可胜
言者。愿侍郎自请于朝，姑归贰卿之班，主大农经费，
以佐国家。如此，则士孰不愿出侍郎之门？不然，某诚
不敢玷侍郎知人之鉴”，以荐者两有审察之命，清之
竟不见丞相诣吏部铨，得知宜黄县。

《程迥传》：“迥调饶州德兴丞，盗入县民齐匊家，平素所
不快者皆𦊰絓逮狱州属，迥决禁囚，辨其冤者，纵遣
之，匊讼不已。会获盗宁国，匊犹讼还所纵之人。迥曰：
盗既获矣，再令追捕，或死于道路，使其骨肉何依，岂
审冤之道哉！唐肃宗时，县有程氏女，其父兄为盗所
杀，因掠女去，隐忍十馀年，手刃尽诛其党，刳其肝心”，
以祭其父兄。迥取《春秋》复仇之义，颂之曰：“大而得其
正者也。”表之曰：“英孝程烈女。”

《李祥传》：“祥为钱塘县主簿时姚宪尹临安，俾摄录参。
逻者以巧发为能，每事下有司，必监视锻炼，囚服乃
已。尝诬告一武臣子谤朝政，鞫于狱，祥不使逻者入
门，既而所告无实，具以白尹，尹惊曰：‘上命无实乎’？祥
曰：‘即坐谴自甘’。宪具论如祥意，上骇曰：‘朕几误矣，卿
吾争臣也’。”遂赐宪出身为谏大夫，祥调濠州录事参
军。

《谢深甫传》：深甫调昆山丞，为浙曹考官，一时士望皆
在选中。司业郑伯熊曰：“文士世不乏求，具眼如深甫
者实鲜。”深甫曰：“文章有气骨，如太山乔岳，可望而知。”
以是得之。

《娄机传》：“机乾道二年进士，调含山主簿。郡委治铜城
圩八十有四，役夫三千有奇，设庐以处之，器用材植，
一出于官，民乐劝趋，两旬告毕。七摄邻邑，率以治绩
闻。”

《廖德明传》：“德明，乾道中进士第，累官广东提举刑狱。
有乡人为主簿，德明闻其能，荐之。会德明行县，簿置
酒延之，假富人觞豆甚盛，德明怒曰：‘一主簿乃若是
侈邪，必贪也’。于是追还荐章。”

《李舜臣传》：“舜臣调邛州安仁县主簿。岁大祲，饥民千
百，持鉏棘大呼，响震邑市。令惧闭门。舜臣曰：‘此非盗
也，何惧为’？”亟出，慰劳遣之。

《杨简传》：“简举进士，授富阳主簿。会陆九渊道过富阳，
问答有所契，遂定师弟子之礼。富阳民多服贾而不
知学，简兴学养士，文风益振。”

《安丙传》：“丙调大足县主簿，秩满诣阙，陈蜀利病十五
事，言皆剀切。丁外艰，服除，调曲水丞。”

《游仲鸿传》：仲鸿初调犍为簿，李昌图总蜀赋，辟籴买
官，奇其才，曰：“吾董饷积年，惟得一士。”昌图召入，首荐
之。

《黄畴若传》：“畴若举进士，授祁阳县主簿。邑民有诉僧
为盗，且杀人，移鞫治，畴若疑其无证，以白提点刑狱
马大同，且争之甚力，已而得真盗，大同荐之。”

《徐侨传》：侨调上饶主簿，始登朱熹之门，熹称其明白
刚直，命以“毅”名斋。

《金华府志》：“叶秀发调桐城丞。金人犯蕲黄，桐为邻壤，
人凛凛不自保，骑兵将迫，家人号泣求避，秀发叱之
曰：‘此臣子竭力致身之日也，虽死何憾。苟先去，如一
城生聚何？修城濬濠，日为备御计。会金人使谍者至秀发擒之，亟斩以徇。金人计阻不得近，邑赖以完。制
阃忌其功，不自己出，上其擅斩贬秩，未几论夺。秀发’”
退居十馀年，无一毫觖望意。史弥远当国，有自桐城
来者，历言秀发抚绥安定之详，且言：“某等得保首领，
至今皆叶丞之赐，不然，已无桐城久矣。”遂擢知扬子
县，迁知高邮军。

喻偘为宜春丞。宜春地接赣、吉，吏珥笔成风。民善讼，
偘怦怦谅直，听必以情，民退无后言。凡诉台部者，必
曰：“得宜春丞，一听，死无憾。”

《宋史冷应澂传》：应澂调庐陵主簿，即以廉能著。有愬
事台府者，必曰：“愿下庐陵清主簿。”

《吕午传》：“午嘉定四年进士，授乌程主簿，郡守致之幕
下，事一决于午。守张忠恕，丞相浚之孙，荐午犹力。时
忠恕之母就养，而时时躬至簿厅，迎午二亲入郡，与
午皆衣彩衣，奉觞上寿，邦人荣之。调当涂县丞，守吴
柔胜谓午有操守，俾其子渊潜定交焉。会司理摄芜
湖县，庐州遣两兵会公事，司理遂以庐兵夺县民为”
言，柔胜怒，悉寘狱，属午问之。午谓庐州有公椟，不可
谓夺民。柔胜愈怒，再以属午。明日，午入谒，柔胜先令
左右问若何，午执前说，柔胜益加怒，谓：“我不忍庐兵
夺吾百姓。”不出迎午，午坐客位，不退，不食。柔胜勉为
出，怒不息，欲黥二兵，午徐曰：“庐州初无公椟则可，有
则县不为处置，而反罪庐兵，恐不可。”久之，卒从午请，
由是柔胜益知午。陈贵谊守太平，属午安集淮南流
民，江东提举徐侨知午在郡，惊喜，辟为幕属。午欲尽
决遣郡事而后行，帖趣行，至十八而不以白贵谊，侨
贻书贵谊，午始行。

《袁韶传》：“韶嘉泰中为吴江丞。苏师旦恃韩𠈁胄威福，
挠役法，提举常平黄荣檄韶核田以定役，师旦密谕
意言吴江多姻党，倘相容，当荐为京朝官。韶不听。是
岁，更定户籍，承徭赋，皆师旦党。师旦讽言者将论去，
荣亟以是事白于朝，且荐之。未几，师旦败，改知桐庐
县。”

《吴渊传》：“渊调建德县主簿，丞相史弥远馆留之，语竟
日，大悦，谓渊曰：‘君国器也，今开化新置尉，即日可上，
欲以此处君’。渊对曰：‘甫得一官，何敢躁进，况家有严
君，所当禀命’。弥远为之改容，不复强。”

《陈仲微传》：“仲微迁海盐丞，邻邑有疑狱十年，郡命仲
微按之，一问立决，改知崇阳县。”

《孙子秀传》：子秀调吴县主簿，有妖人称水仙，太保郡
守王遂将使治之，莫敢行。子秀奋然请往，焚其庐，碎
其像，沈其人于太湖曰：实汝水仙之名矣，妖绝遂
《王应麟传》：应麟调西安主簿，民以年少易视之，输赋
后时，应麟白郡守，绳以法，遂立办。诸校欲为乱，知县
事翁甫仓皇计不知所出，应麟以礼谕服之。

《王登传》：“登举进士，调兴山主簿，总领贾似道檄修江
陵城，条画有法。”

《汤汉传》：汉授上饶主簿，江东转运使赵希塈言：“汉，今
海内知名士也，岂得吏之州县哉。”诏循两资，差信州
教授兼象山书院长。

《徐经孙传》：经孙初名子柔。宝庆二年进士，授浏阳主
簿。潭守俾部牙契钱至州，有告者曰：“朝廷方下令颁
行《十七界会》，令若此钱皆用会，小须则幸而获大利
矣。”孙经曰：“此钱取诸宝司，出诸公库，吾纳会而私取
其钱，外欺其民，内欺其心，奚可哉？”诘旦，悉以所部钱
上之，其人惊服，有愧色。

《度宗本纪》：“咸淳九年五月戊寅，孝感县丞关应庚上
书言边防二十事。诏授武当军节度推官兼司法，京
湖制司量材任使。”

《东轩笔录》：张待问为淄州长山县主簿，县有卢伯达
者，与曹侍中利用通姻，复凭世荫，大为一邑之患，县
令惮其势，莫与之校。张一日承令乏适，会伯达以讼
至庭，即数其累犯杖之。未几，伯达之侄士伦来为本
路转运使，众皆为张危之，或劝以自免而去，张曰：“卢
公固贤者，安肯衔隙以害公正之吏乎？”乃不婴意。一
日，士伦巡案至邑，召张语之曰：“君，健吏也，吾叔父赖
君惩之，今变节为善士矣。”为发荐章而去。

《过庭录》：先君初仕平恩主簿，启行拜辞。右丞平居寡
言端坐，如木偶人，终日未尝移足，至埃尘印迹无倦
意，家中不见喜愠之色。至是问先子曰：“尔行装几担？”
先君时新娶，实应之曰：“有十担。”右丞曰：“尔初仕已如
此，若久宦奈何？我昔赴遂州守时，只有三担，罢官仍
旧。不惟缓急易于去就，亦免张外丑也。”

《泊宅编》：“徐璹字全夫，疏俊不事事。少年登科，晚益流
落，终于武义县主簿。尝寓婺州清涟寺，醉中走笔题
诗寺壁曰：‘惊雷殷殷南山曲，一夜山前春雨足。美人
睡起怯馀寒，衣褪香消红减玉。朝云霭霭弄晴态，野
柳狂风无管束。东风也自足春情，吹破西溪烟水绿’。”
《金史董师中传》：“师中改平遥丞，县有剧贼王一素，凶
悍不可制，师中捕得，杖杀之，一境遂安。时大军后，野
多枯胔，县有遗榇寓于驿舍者，悉为葬之《冯璧传》：“璧调辽滨主簿，县有和籴粟未给价者，馀十
万斛散贮民居，以富人掌之，有腐败则责偿于民，民
殊苦之。璧白漕司，即日罢之，民大悦。”

《李复亨传》：“复亨调临晋主簿，护送官马入府，宿逆旅，
有盗杀马，复亨曰：‘不利而杀之，必有仇者’。”尽索逆旅
商人过客同邑人橐中盛佩刀，谓之曰：“刀蔑马血，火
煆之则刃青。”其人款伏，果有仇。

《元史曹伯启传》：“伯启，至元中历仕为兰溪主簿。尉获
盗三十，械徇诸市。伯启以无左验，未之信。俄得真盗，
尉以是黜。”

《黄溍传》：“溍中延祐二年进士第，授台州宁海丞。县地
濒盐场，亭户恃其不统于有司，肆毒害民，编户隶漕
司及财赋府者，亦谓各有所凭，横暴尤甚。溍皆痛绳
以法，吏以利害白，弗顾也。民有后母与僧通，而鸩杀
其父者，反诬民所为。狱将成，溍变衣冠阴察之，具知
其奸伪，卒直其冤。恶少年名在盗籍者，而谋为劫夺”，
未行，邑大姓执之，图中赏格，初无获财左验。事久不
决。溍为之疏剔，以其狱上，论之如本条，免死者十馀
人。

《汇苑详注》：裴子雨为下邳令，张晴为县丞，二人俱有
声气而善言语。曾论事移时，人吏窃相谓曰：“县官甚
不和。”长官称雨赞府道：“晴终日如此不和也。”

《江宁府志》：“夏迪，洪武初试政刑部，授溧阳丞，吏畏民
怀。县迭遭水涝，逋赋积多，民有鬻妻子以偿者，公悯
之，乃劝贷于殷实户，得米十万七千，先足官赋，次赎
其妻子归焉。明年复任刑部，民留之不得，至挥涕以
行云。”

《明外史吴履传》：“履授南康县丞，周知民情伪，有所摘
发，一县惊服。履乃更为宽大，视民若子。民有诉，俾前
与语，或援丞裾相尔，汝弗责也。有征调，召大姓坐庑
下，听人人自言便否。由是民爱丞若父，而黠吏不敢
为奸。县令周以中初视事，召民转输不时至，躬诣乡
督之。一人走入山，出语诟詈，吏卒激怒，令欲尽诬。一”
乡民图贿，已，捕七人置之狱，严捕其馀，人情大骇。履
闻，急脱七人械，俾还告父兄，无恐，乃往白以中，以中
益怒，曰：“民众辱我，而君释之，轻我耶？”履曰：“犯使君者
一人耳，其乡人何罪？且法乃天子法，岂使君释怒具
耶？倘急而生变，奈何？”以中语塞，乃已。

《瑞州府志》：“邬璚以邑掾，宣德中任溧阳县丞。扶弱锄
强，去蠹除弊，均赋平役，吏胥不得为奸。及秩满，所部
数千人诣阙保留，得陞本县知县。”

《明外史陶成传》：“成子鲁荫授新会丞，时甫弱冠，知县
王重器之，勉之学问。鲁因执弟子礼，厚自奋。每晨必
侍重讲授经史大义，然后视事。久之，重卒，鲁丧之若
父，资其二子以归。当是时，广西猺贼流劫高、廉、惠、肇
诸府，破城杀吏无虚月。香山、顺德间，土寇蜂起，新会
无赖子群聚应之。鲁单骑晓譬祸福，招令复业，而召”
父老语之曰：“贼气吞吾城，旦夕且陷。若辈能率子弟
从捍御乎？”皆曰：“诺。”乃筑堡砦，缮甲兵，练技勇，以孤城
捍贼冲。环城建郭，掘濠，布铁蒺藜，刺竹于外，城守大
固。贼来犯，辄击破之。

《宣城县志》：“萧山，正德初丞宣城，用廉直忤当道，罢去，
不能具行李。编修邵锐时为推官，赠以诗，有‘去马人
争挽，归囊月共寒’之句。”

《苏州府志》：“董仁正德四年任吴县主簿，居官廉平，满
三载，升鄞县丞，攀辕者千计。王鏊诗：‘自顷权奸偷国
柄，一时在位贪相竞。剥民膏血输权门，廉耻扫地宁
复存。谁知小官之中乃有吴县簿，守法廉平独如故。
三年佐县民爱深，视金如土民如金。每言吴人穷到
骨，吾此朘削诚何心。吴县簿，真难得，我欲言之顾非’”
职，一朝改官向宁波。於乎奈此吴民何。

《泾阳县志》：“黄霆，正德辛未，以恩例任江阴治农丞，嘉
接贤士，温恭有让。壬申，大盗刘齐来寇，霆著衣慷慨，
誓妻孥曰：‘吾不胜贼，吾与若等共死，毋为先人辱’。挟
家众两人升城大呼，弯弓震炮，贼乃奔遁狼山，王师
至，尽歼之，实霆先挫其锋云。擢肃宁知县。”

《济南府志》：“孙德昌任桃源县丞，署县事，管夫厂馀银
一百六十馀两，请建举人胡思忠之坊，军饷馀粮三
百一十石，申作师生孤独月廪，正刁民马振之罪，活
饥民，理冤狱，皆政绩之可纪者。”

《苏州府志》：“尹正，嘉靖时为嘉定县丞，廉介强直，职主
赋入，毫无所取。有曾相者，诬其亲属以盗，逮系狱，一
夕自经者十三人。正署篆召鞫未死二人具得其情，
抵相罪，时称明允。”

《南陵县志》：林文琼，嘉靖中由岁贡任南陵县丞，刻励
清苦，不携妻孥，时与士人讲明正学，或出俸资赡贫
民，业为人所难。后弃官归，士民泣送之，有“貌古心亦
古，节苦身更苦”之谣。

《瑞州府志》：“卞懃，嘉靖间任上高主簿。乙巳大饥，民聚
党攘夺，诬逮甚多，时有责其不尽报者，懃庭柱帖曰：
‘秉笔之下，民命系焉，慎之慎之！当道考之，有‘官卑知守，妻子不免饥寒’之句，民每颂之。寻迁上海丞’。”
《靖江县志》：“孙京嘉靖三十一年任靖江丞，胆略过人，
遇事敢任。时倭乱，京恒短衣佩刀，杂行伍中，出城巡
警，或”数夕不归，后以事被谴。

《苏州府志》：“江桂馥，万历二十年以吏员任吴县丞，不
携家累。性刚守洁，听讼执法，虽强御莫能挠，人呼为
江铁头。兼饶干才，上官多倚任之。值岁俭，董修阊门
虹桥，设法劝助，克日竣工，而民不扰。抚按交荐，逾三
载，迁太仓州判官。”

《广东通志》：“杨九韶，崇祯九年授增城县丞，诸弊肃清。
摄邑令，庭无竿牍，巨寇蹂躙濠迳，躬率兵御之，计擒
渠魁，馀党悉遁。尝条陈粤中十事上之海宪汤来贺，
其一为清行狱，乃署三水。汤行部至，忽往视之，囹圄
果空。因谓令丞当以九韶为法。”

《苏州府志》：“李玉森，崇祯十二年丞嘉邑。甫至，谒直指
于行台，其侪旅见者，俱叩头袭‘不典之称，玉森独长
跪呼大人。直指骇且怒，征其说，玉森极论大人之名
美而实未易践，反复数百言。且言‘不典之称乃舆台
小人所宜，丞起诸生，事上当以礼，况丞至卑，亦能得
此称于下隶不足贵。直指改颜哂之而已。谒监司亦’’”
然。一时传为嘉话。久之，摄县事，大得民誉。

《襄阳府志》：“刘海授黄岩县丞。时流寇赵燧等攻城，官
民恐惧，欲弃城走。海拔刀断案，誓以必守，众皆詟服，
城赖以全。”

《广东通志》：“李钿丞增城，慈惠爱民，民甚亲之。性廉介，
金矢常例一无所受。时岛寇掠海上，郡邑戒严。一日，
按讼者二人，内其赎，民相惊讶。逮暮，碎其金裹之登
陴，悉犒守者。盖以日久恐懈，故欲劳而用之也。其通
变类此。尤敏练有干局，会郡筑逻城甚急，诸司檄钿
董其役，筑者歌焉。又督府进讨两源及从龙间，令钿”
往视形势，钿尽图其要害，上官异之。后转藩幕。
《扬州府志》：“丘觉民授常山县丞，敦朴无伪，介而不苛。
令缺，署篆一载，以剩夫银千八百两请籴粟赈饥，存
活万馀人。课盐例有羡入，觉民尽蠲之。当事廉其贤，
荐陞王府纪善，邑人祀之名宦。”

《泾县志》：“徐沐授福建漳浦县县丞。邑有被盗者，诬指
平民数十人，当时恐盗不获被谴，因文致之。沐力辨
其诬，解以衣，哺以粥，寻得白，升江西南安府经历。甫
二月，即拂衣归。”

《风俗通》：汉家因秦十里一亭。亭，留也，盖行旅宿会之
所。亭中民有争讼，吏留辨处，勿失其政也。案颜师古
曰：“亭长者，主亭之吏也。亭谓停留行旅宿食之馆。”
《交州记》：秦兼天下，又除附庸为乡，有乡则有旅，今之
啬夫是也。乡之为言境也，言在人境域之中，是社稷
之臣，非王所置，故言乡也。夫之为言扶也，扶助县国，
无自专之威。为主民之吏，当爱人，故言“啬”也。

《通典》：“唐人呼县丞为赞府，李白又有赞公、少公之称，
称主簿曰少尹，亦曰上辖。”

《朱子语录》：鄂渚教官阙，朱子曰：“某尝劝人不如作县
丞，随事犹可以及物。”

《山堂肆考》：《相书占气要诀》曰：“口中有黄气如龙，七十
日迁为丞也。”故唐张𬸦云：“九千里之丹凤，自下升高；
七十日之黄龙，从微知著。”

《日知录》：《汉书百官表》：“县令长皆秦官，掌治其县，皆有
丞、尉，秩四百石至二百石，是为长吏；百石以下，有斗
食佐吏之秩，是为少吏。大率十里一亭，亭有长。十亭
一乡，乡有三老、有秩、啬夫、游徼。三老掌教化，啬夫职
听讼，收赋税，游徼徼循禁贼盗。县大率方百里，其民
稠则减，稀则旷，乡、亭亦如之。皆秦制也。”《高帝纪》：“二年
二月，令举民年五十以上有修行，能帅众为善，置以
为三老，乡一人。择乡三老一人为县三老，与县令、丞、
尉以事相教，复勿繇戍。”此其制不始于秦汉也。自诸
侯兼并之始，而管仲、𫇭敖、子产之伦，所以治其国者
莫不皆然。而《周礼地官》自州长以下有党正、族师、闾
胥、比长，自县正以下有鄙师、酂长、里“宰、邻长”，则三代
明王之治亦不越乎此也。夫惟于一乡之中，官之备
而法之详，然后天下之治，若网之在纲，有条而不紊。
至于今日，一切荡然无有存者。且守令之不足任也，
而多设之监司；监司之又不足任也，而重立之牧伯；
积尊絫重以居乎其上，而下无与分其职者，虽得公
廉勤干之吏，犹不能以为治，而况托之非人者乎？后
魏太和中，给事中李冲上言：“宜准古，五家立一邻长，
五邻立一里长，五里立一党长，长取乡人强谨者，邻
长复一夫，里长二，党长三，所复复征戍馀若民。三载无愆，则陟用陟之一等。”孝文从之。诏曰：“邻里乡党之
制，所由来矣。欲使风教易周，家至日见，以大督小，从
近及”远，如身之使手，干之总条，然后口算平均，义兴
讼息。史言立法之初，多称不便，及事既施行，计省昔
十有馀倍，于是海内安之。后周苏绰作《六条诏书》曰：
“非直州郡之官，皆须善人，爰至党族、闾里正长之职，
皆当审择，各得一乡之选，以相监统。”隋文帝师心变
古，开皇十五年，始尽罢州郡乡官，而唐柳宗元之言
曰：“有里胥而后有县大夫，有县大夫而后有诸侯，有
诸侯而后有方伯连帅，有方伯连帅而后有天子。”由
此论之，则天下之治，始于里胥，终于天子，其灼然者
矣。故自古及今，小官多者其世盛，大官多者其世衰，
兴亡之涂，罔不由此。汉时啬夫之卑，犹得以自举其
职，故爰延为外黄乡啬夫，仁化大行，民但闻啬夫，不
闻郡县。而朱邑自舒桐乡啬夫官至大司农，病且死，
嘱其子曰：“我故为桐乡吏，其民爱我，必葬我桐乡，后
世子孙奉尝我，不如桐乡民。”及死，其子葬之桐乡西
郭外。民共为起冢立祠，岁时祀祭，至今不绝。二君者
皆其县人也，必易地而官，易民而治，岂其然哉？

《益部耆旧传》：王纯为郿令。犛亭有鬼，每杀止客，纯直
入亭止宿，至夜半，有女子称冤曰：“妾涪令妻也，过此
亭，亭长杀之。妾十馀口埋楼下，夺取财物。亭长今门
下游徼是也。”其旦，召问游徼，具服其罪。